Sakpas-Sake: Markus Jooste, selfies en inkopies | Netwerk24
Sakpas-Sake: Markus Jooste, selfies en inkopies
Deur Elvira Wood 17 Mei 2018 08:26
Hier is wat jy misgeloop het as jy nie Woensdag Sake gelees het nie – en wat jy Donderdag kan verwag.
Daar blyk maar net nie 'n einde te wees aan al die gebeure agter die skerms wat Markus Jooste, voorheen die baas van die nou omstrede Steinhoff, betref nie.
Nou gaan dit egter nie net meer oor aandelepryse nie, maar boodskappe op e-pos en selfs WhatsApp wat wys hoe uitgebrei die netwerk van bedrog en leuens gesprei het.
1. 'Ek leef van dag tot dag' – Jooste se skoonseun
"Ek leef tans van dag tot dag en probeer sterk staan in 'n rowwe situasie."
Só beskryf Stefan Potgieter, Markus Jooste se skoonseun, sy gemoedstoestand op Oujaarsdag 2017 in 'n e-pos aan een van die minderheidsaandeelhouers van die maatskappy Lodestone.
Lees ook: Eksklusief: Jooste 'dreig' sakevriend met WhatsApp
Lees ook: Markus Jooste se erf in Val de Vie verkoop
2. Die bank van die toekoms: fone en 'Fitbits'
Hoe gaan jou bank in die toekoms lyk? Kyk na die slimfoon in jou hand of die fiksheidsbandjie aan jou arm – dit is jou bank én jou beursie.
FNB glo dié mobiele en draagbare tegnologie is waarmee Suid-Afrikaners in die toekoms hul banksake en sommer betaling vir hul koffie in die gimnasium gaan doen. FNB het Woensdag sy nuwe aanlyn platform in Sandton, Johannesburg bekend gestel.
Lees ook: Bankbaas lê wakker oor Facebook
3. SAL stap uit parlementêre komitee
Die Suid-Afrikaanse Lugdiens (SAL) het Woensdagoggend uit 'n komitee van die parlement gestap en teruggevlieg na Johannesburg omdat LP's in die komitee daarop aangedring het dat dit 'n oop vergadering moet wees. Die vergadering van die staande komitee oor finansies het op 'n twis oor dié kwessie uitgeloop.
Lees ook: Tesourie kom op vir SAL-geheimhouding
4. Verbruikers koop, maar dalk nie genoeg nie
Heelparty Suid-Afrikaners het in Maart meubels en huishoudelike toestelle gekoop in 'n poging om die verhoging in belasting op toegevoegde waarde (BTW) in April vry te spring.
Verkope in dié kategorie was 'n hele 20,7% meer as 'n jaar gelede – en die styging is in konstante randwaarde. Dié maatstaf skakel die uitwerking van prysstygings uit en gee dus 'n aanduiding van die styging in die volume verkope.
Lees ook: Aanlyn of winkel toe – waar koop Suid-Afrikaners
5. Staatsdiens dreig met staking
Die Vereniging van Staatsamptenare (VSA) oorweeg dit om ná die soveelste vertraging in die loononderhandelinge met die regering eensydig te staak.
Volgens die VSA en die sewe staatsdiensvakbonde wat by Cosatu geaffilieer is, het die regering se onderhandelaars Dinsdagmiddag gevra dat die geskeduleerde vergadering tot Donderdag uitgestel word. Dit is om die onderhandelaars meer tyd te gee om die vakbonde se eise te oorweeg, gegewe die beperkings op die fiskus.
Statistieke Suid-Afrika maak die jongste groot- en motorhandelsyfers bekend.
Ratings Africa en Compuscan maak hul indeks van die finansiële volhoubaarheid van munisipaliteite in Rosebank, Johannesburg bekend.
Investec reik sy jaarresultate uit.
Meer oor: Steinhoff | Fnb | Suid-Afrikaanse Lugdiens (Sal) | Markus Jooste | Jacques Celliers | Banke | Selfies